3 Julio, 2015

Queridos amantes de la ḥaketía,

Za’ama no mos abonda lo que pasaen el ‘olam, ḥatta que se mos añadió una entre mozotros…

Lo que está en el medio son los Rimonim del Sefer Torá, que dos eznogas: Touro http://www.tourosynagogue.org/ , en el estado de Rhode Island, y Shearit Israel (su otro nombre: Spanish and Portuguese Synagogue) (<http://shearithisrael.org/>) en Nueva York, dizen que pertenecen a ellos. Este dize es mío, y el otro dize es mío… Escuzzada sea la hora, que la shamata ya cayó en la boca de la ĝente en America, y en las gazetas.

Haremos wo, pamorde que las dos eznogas, las primeras que se fraguaron en los Estados Unidos de América, y por manos sefardíes ni menos, perdieron su kehilá sefardí, ansina que los rebbisím y la mayoría que meldan en las dos son asquenazíes.
Esto pasó con todas las eznogas hermozzas sefarditas en USA, que se fraguaron en el siglo XVIII. Como se sabe los primeros ĵudiós que llegaron a USA eran sefardíes portuguezes, que desharon Holanda y se rajlearon a Brazil. Ma fuyéndose de la mano larga de la inquizición, desharon a Brazil y se vinieron pa Americá del norte. Aquí fraguaron eznogas qadesso de hermozzura y hiba. Por eshemplo, en la cibdad de Savannah (estado de Georgia) una ḥabburá de Sefardíes oriundos de Londres fraguaron en 1735 una eznoga endiamanta, la que fe la primera eznoga en el sur de USA, y la nombraron: Kahal Kadosh Mikve Israel. Y en Charleston (estado de Carolina del sur) en 1775 se fraguó otra eznoga por Sefardíes, con el nombre Kahal Kadosh Beit Elohím. Ma las dos eznogas son agüera de Asquenazíes Reformistas. Como lo dize el refrán, una mano haze (lo inicia y lo fragua) y la otra lo dezhaze (la kehil.la se dezaparece y se troca).

Hazen unas semanas enmentí el Centre de la culture judéo-marocaine en Bruselas, Y mirái la wuena cozza qu pasó. Un articuló sobre este museo endiamantado salió el miércoles en el periódico israelí Haaretz! El museo es la iniciativa y los chavos de su director, Dr. Paul Dahan oriundo de Fez.

Shabbat Shalom de paz y de luz, Alicia